Νεολαία ΣΥ.ΡΙΖ.Α.

Η Νεολαία ΣΥ.ΡΙΖ.Α. είναι η οργάνωση νεολαίας του Συνασπισμού Ριζοσπαστικής Αριστεράς, η οποία ιδρύθηκε το 2013 από νέους προσκείμενους στον ΣΥ.ΡΙΖ.Α. Γραμματέας του Κεντρικού Συμβουλίου της οργάνωσης είναι ο Κωνσταντίνος Βλαχάκης. Η Νεολαία ΣΥ.ΡΙΖ.Α. είναι μέλος του Δικτύου Νεολαιών του Κόμματος της Ευρωπαϊκής Αριστεράς.

Ιστορικό

Το Ιδρυτικό Συνέδριο του ΣΥ.ΡΙΖ.Α. τον Ιούλιο του 2013, αποφάσισε την εκκίνηση των διαδικασιών για να συγκροτηθεί η οργάνωση νεολαίας. Στα τέλη Δεκεμβρίου του ίδιου έτους, στην Αθήνα πραγματοποιήθηκε η Ιδρυτική Συνδιάσκεψη της Νεολαίας ΣΥ.ΡΙΖ.Α., η οποία ενέκρινε το κείμενο πολιτικής απόφασης και τις αρχές λειτουργίας, και εξέλεξε το 71μελές Κεντρικό Συμβούλιο της οργάνωσης. Πρώτος γραμματέας της εκλέχθηκε ο Ηλίας Παντελεάκος.

Η Νεολαία ΣΥ.ΡΙΖ.Α. διασπάστηκε τον Σεπτέμβριο του 2015, με την αποχώρηση της πλειοψηφίας των μελών του Κεντρικού Συμβουλίου της. Κάποιοι εξ αυτών προσχώρησαν στην Λαϊκή Ενότητα, ενώ ένα μεγάλο τμήμα των αποχωρησάντων, που άνηκε στην πλειοψηφούσα τάση της οργάνωσης, "Ανασύνθεση", μεταξύ των οποίων ο  γραμματέας της, Ηλίας Παντελεάκος, ίδρυσε τον Δεκέμβριο του 2015 μία νέα οργάνωση, την Ανασύνθεση-ΟΝΡΑ.

Τον Νοέμβριο του ίδιου έτους, τα εναπομείναντα μέλη της νεολαίας διοργάνωσαν τη 2η Πανελλαδική Συνδιάσκεψη. Μετά το πέρας της Συνδιάσκεψης, εξελέγη το νέο Κεντρικό Συμβούλιο της οργάνωσης, το οποίο απαρτίζεται από 41 μέλη. Γραμματέας της νεολαίας εξελέγη ομόφωνα από το Κεντρικό Συμβούλιο ο Ιάσονας Σχινάς-Παπαδόπουλος.

Τον Απρίλιο του 2017, διεξήχθη το 1ο Συνέδριο της Νεολαίας ΣΥ.ΡΙΖ.Α., κατά το οποίο εξελέγη νέο Κεντρικό Συμβούλιο και επανεξελέγη στη θέση του Γραμματέα ο Ιάσονας Σχινάς-Παπαδόπουλος. Τον Νοέμβριο του ίδιου έτους εξελέγη νέος Γραμματέας ο Σωτήρης Αλεξίου.

Τον Οκτώβριο του 2021 πραγματοποιήθηκε το 2ο Συνέδριο της Νεολαίας ΣΥ.ΡΙΖ.Α.. Η συνεδριακή διαδικασία ολοκληρώθηκε με την εκλογή των 51 μελών του Κεντρικού Συμβουλίου της οργάνωσης, γραμματέας του οποίου εξελέγη ο Κωνσταντίνος Βλαχάκης.

Σπούτνικ
Τον Απρίλιο του 2016 αρχίζει να εκδίδεται το περιοδικό Σπούτνικ από την Νεολαία ΣΥ.ΡΙΖ.Α. Στις 30 Σεπτεμβρίου και 1 Οκτωβρίου, πραγματοποιήθηκε στο Άλσος Στρατού, στην περιοχή του Γουδή, το πρώτο φεστιβάλ του περιοδικού, με υπότιτλο «Επιστροφή στο μέλλον». Μετέπειτα, άρχισε να λειτουργεί ο ομώνυμος πολυχώρος στην Κεραμεικού 46 στο Μεταξουργείο, όπου εδρεύει η Νεολαία ΣΥ.ΡΙΖ.Α., στις 20 Ιουνίου 2017. Συνεχίστηκε η διοργάνωση του φεστιβάλ ετησίως το Φθινόπωρο στου Γουδή, με υπότιτλους «Ταξίδι για έναν νέο κόσμο» το 2017, «Φτιάχνουμε τον κόσμο που θέλουμε να ζούμε» το 2018, «Έφοδος στον ουρανό» το 2019, και «Σε τροχιά ανατροπής» το 2022. Παράλληλα, έχουν διοργανωθεί κι άλλες εκδηλώσεις του Σπούτνικ, όπως η αντιρατσιστική γιορτή Diversity, και έχουν λάβει μέρος και σε άλλες περιοχές, όπως τον Πειραιά, και την Καλαμάτα. Η ονομασία «Σπούτνικ», καθώς και το λογότυπο του πολυχώρου, παραπέμπουν στον ομώνυμο τεχνητό δορυφόρο που εκτοξεύθηκε από την Σοβιετική Ένωση.

Παράλληλα, λειτουργεί από τον Φεβρουάριο του 2014, το στέκι Kardelen της Νεολαίας ΣΥ.ΡΙΖ.Α. Ξάνθης και από το 2010 ο κοινωνικός χώρος πολιτικής πολιτισμού και αλληλεγγύης Ετεροτοπία στη Θεσσαλονίκη όπου λειτουργούν αλληλέγγυα σχολεία όπου παραδίδονται φροντιστήρια σε σχολικά μαθήματα, μαθήματα ελληνικών σε μετανάστες και άλλες δραστηριότητες, η αλληλέγγυα κουζίνα Αόρατη Πόλη όπου γεύματα ετοιμάζονται και μοιράζονται σε άστεγους και άπορους και διάφορες πολιτικές και πολιτιστικές εκδηλώσεις (κινηματογραφικές προβολές, μουσικές βραδιές κα).

Διατελέσαντες Γραμματείς
 Ηλίας Παντελεάκος (2014-2015)
 Ιάσονας Σχινάς-Παπαδόπουλος (2015-2017)
 Σωτήρης Αλεξίου (2017-2021)
 Κωνσταντίνος Βλαχάκης (2021-σήμερα)

Φοιτητική οργάνωση
Η Νεολαία ΣΥ.ΡΙΖ.Α. υποστήριζε στα πανεπιστήμια τα σχήματα της Αριστερής Ενότητας. Μετά την απόφαση της τελευταίας να σταματήσει να υποστηρίζει το ΣΥ.ΡΙΖ.Α. το καλοκαίρι του 2015, όσοι παρέμειναν στο κόμμα αποχώρησαν από αυτήν, και το Φθινόπωρο του 2015 ίδρυσαν νέα φοιτητική οργάνωση, το BLOCO - Δίκτυο Σχημάτων Ριζοσπαστικής Αριστεράς.

Παραπομπές

Εξωτερικοί σύνδεσμοι
 Επίσημη ιστοσελίδα
 Ιστοσελίδα του Σπούτνικ

Νεολαίες πολιτικών κομμάτων στην Ελλάδα
Συνασπισμός Ριζοσπαστικής Αριστεράς